PHOL ย้ำรายได้ปี 64 โตตามเป้า 15% อานิสงส์ “โควิด” หนุนยอดขายทะลัก
PHOL โชว์ผลประกอบการครึ่งปีแรกรายได้ 624.17 ลบ. โต 20.30% หนุนกำไรแตะ 45.19 ลบ. หลังรุกลูกค้าในอุตสาหกรรมที่ยังขยายตัวและรับอานิสงส์การแพร่ระบาดของโควิด-19 มั่นใจรายได้ปีนี้โตได้ 15% ตามแผน บอร์ดจ่ายปันผลระหว่างกาล 0.16 บาท/หุ้น 9 ก.ย.นี้
PHOL โชว์ครึ่งปีรายได้โตกว่า 20% แตะ 624 ลบ. แจกปันผล 0.16 บ. เดินหน้าขยายฐานลูกค้ารับดีมานด์กลุ่มเซฟตี้พุ่ง
18 ส.ค. 2564

นายบุญชัย สุวรรณวุฒิวัฒน์ ประธานเจ้าหน้าที่บริหาร บริษัท ผลธัญญะ จำกัด (มหาชน) หรือ PHOL ผู้ประกอบธุรกิจจัดจำหน่ายผลิตภัณฑ์เพื่อความปลอดภัย อาชีวอนามัย และสภาพแวดล้อมครบวงจร รายใหญ่ของประเทศไทย เปิดเผยว่า ผลประกอบการในงวด 6 เดือนแรกปี 2564  บริษัทฯ มีรายได้จากการขายและให้บริการรวมอยู่ที่  624.17 ล้านบาท เพิ่มขึ้น 105.35 ล้านบาท หรือเพิ่มขึ้น 20.30% จากงวดเดียวกันของปีก่อนอยู่ที่ 518.82 ล้านบาท มีกำไรสุทธิส่วนที่เป็นของบริษัทใหญ่อยู่ที่  45.19 ล้านบาท คิดเป็นอัตรากำไรสุทธิ 7.23%
ขณะที่ผลประกอบการงวดไตรมาส 2/2564  บริษัทฯ มีรายได้จากการขายและให้บริการรวมอยู่ที่ 300.85 ล้านบาท เพิ่มขึ้น 55.37 ล้านบาท หรือเพิ่มขึ้น 22.56% จากงวดเดียวกันของปีก่อนอยู่ที่ 245.47 ล้านบาท มีกำไรสุทธิส่วนที่เป็นของบริษัทใหญ่อยู่ที่ 18.36 ล้านบาท คิดเป็นอัตรากำไรสุทธิ 6.10%
โดยรายได้ที่เพิ่มขึ้นหลักมาจากการจัดจำหน่ายสินค้าด้านความปลอดภัย อาชีวอนามัย อุปกรณ์ป้องกันภัยส่วนบุคคล และสินค้าเพื่อการควบคุมสภาพแวดล้อม มีคำสั่งซื้อเข้ามาอย่างต่อเนื่องและเพิ่มขึ้นเมื่อเทียบกับช่วงเดียวกันของปีก่อน จากกลุ่มลูกค้าอุตสาหกรรมอิเล็กทรอนิกส์ และอุตสาหกรรมอาหารที่ขยายตัว เช่นเดียวกับอุตสาหกรรมยานยนต์มีปริมาณการผลิตเพิ่มขึ้นเมื่อเทียบกับงวดเดียวกันของปีก่อน
นอกจากนี้สถานการณ์การแพร่ระบาดของโควิด-19 ส่งผลให้มีความต้องการสินค้าเพื่อป้องกันเชื้อโรคอย่างต่อเนื่อง ทำให้มีรายได้จากกลุ่มโรงพยาบาล หน่วยงานทางการแพทย์และสาธารณสุขเพิ่มขึ้น โดยสัดส่วนรายได้ในไตรมาส 2/2564 มาจากการเติบโตในกลุ่มสินค้าเพื่อความปลอดภัย อาชีวอนามัย และสภาพแวดล้อมในการทำงาน หรือ SAFETY สัดส่วนรายได้อยู่ที่ 74.22% ของรายได้จากการขายและให้บริการทั้งหมด คิดเป็นรายได้ 223.29 ล้านบาท เติบโตขึ้นจากงวดเดียวกันของปีก่อน 20.31%
ด้านกลุ่มสินค้าเพื่อการควบคุมสภาพแวดล้อม หรือ CE สัดส่วนรายได้อยู่ที่ 24.72% คิดเป็นรายได้ 74.36 ล้านบาท เพิ่มขึ้น 40.31% สำหรับธุรกิจด้านระบบบำบัดน้ำเพื่ออุปโภคหรือบริโภค หรือ WATER มีสัดส่วนอยู่ที่ 1.06% คิดเป็นรายได้ 3.20 ล้านบาท ลดลงจากงวดเดียวกันของปีก่อน เนื่องจากสถานการณ์โควิด-19 ทำให้แผนงานโครงการใหม่ของลูกค้าบางรายชะลอโครงการออกไป
ทั้งนี้ ที่ประชุมคณะกรรมการบริษัทฯ มีมติอนุมัติจ่ายเงินปันผลระหว่างกาลเป็นเงินสดจากผลการดำเนินงานงวดครึ่งปีแรก (วันที่ 1 มกราคม 2564 ถึงวันที่ 30 มิถุนายน 2564) ให้แก่ผู้ถือหุ้นในอัตราหุ้นละ 0.16 บาท กำหนดวันที่ไม่ได้รับสิทธิปันผล (XD) 25 สิงหาคม 2564 และจ่ายปันผลวันที่ 9 กันยายน 2564
“ผลงานในงวดไตรมาส 2 และครึ่งปีแรก ปี 2564 ถือว่าดีกว่าคาดการณ์ รายได้เติบโตได้สูงกว่าเป้าหมาย จากการรุกลูกค้าในกลุ่มอุตสาหกรรมที่ยังขยายตัว เช่น กลุ่มอิเล็กทรอนิกส์ และกลุ่มอาหาร ประกอบกับในสถานการณ์การแพร่ระบาดของเชื้อโรค สินค้าด้านความปลอดภัย อาชีวอนามัยยังเป็นที่ต้องการของตลาด ทั้งในภาคอุตสาหกรรม การป้องกันทางการแพทย์ รวมถึงการใช้ชีวิตประจำวัน สนับสนุนให้บริษัทเติบโตได้ดีตามแผนงาน
สำหรับครึ่งปีหลัง บริษัทยังเดินหน้าตามแผนงานที่วางไว้ มุ่งเน้นขยายฐานลูกค้าในกลุ่มอุตสาหกรรมที่ยังเติบโตได้ในสถานการณ์โควิด รวมถึงลูกค้าในอุตสาหกรรมที่เริ่มกลับมาดำเนินการ และการพัฒนาสินค้าและบริการเพื่อรองรับตลาดลูกค้าคอนซูมเมอร์ผ่านช่องทางออนไลน์และออฟไลน์ โดยในครึ่งปีหลังอาจจะมุ่งเน้นสินค้ากลุ่มที่เกี่ยวข้องกับสถานการณ์โควิด เนื่องจากมองว่าการแพร่ระบาดยังมีแนวโน้มเพิ่มสูงขึ้น อุปกรณ์ป้องกันยังมีความจำเป็นต้องใช้ต่อเนื่อง สนับสนุนภาพรวมผลการดำเนินงานปี 2564 เติบโตได้ตามเป้าหมาย โดยปี 2564 บริษัทฯตั้งเป้ารายได้เติบโตราว 10-15% จากปีก่อน” นายบุญชัย กล่าว